ইকবাল আহমদ সরকার : গাজীপুরে ট্রাক ও লেগুনার মুখোমুখি সংঘর্ষে ৪ জন নিহত এবং ১৩ জন আহত হয়েছেন। নিহতরা হলেন- হারুন অর রশিদ (৫০), আবুল কালাম (৩২), সাজ্জাদ হোসেন (২১) ও অজ্ঞাত পুরুষ (৪০)। গুরুতর আহত ৫জনকে ঢাকা মেডিক্যাল কলেজ হাসপাতাল ও ঢাকার পঙ্গু হাসপাতালে পাঠানো হয়েছে। ঘটনার তাৎক্ষণিকতায় প্রায় আধ ঘন্টা ঢাকা-ময়মনসিংহ মহাসড়কে যান চলাচলে বিঘœ ঘটে। আহতদের হাসপাতালে নেয়ার পর তাদের দেখার জন্য বিপুল সংখ্যক লোকজন সেখানে ভিড় জমায় ।  পুলিশ ও হাসপাতাল সুত্র জানায়, সদর উপজেলার ঢাকা -ময়মনসিংহ মহাসড়কের টেকনগ পাড়া এলাকার বিআরটিসির ট্রেনিং সেন্টারের সামনে বুধবার সকাল সোয়া ১০ টার দিকে চান্দনা চৌরাস্তা থেকে সালনাগামী যাত্রবাহি একটি লেগুনা পরিবহনের সাথে বিপরীত দিক থেকে আসা একটি ট্রাকের মুখোমুখি সংঘর্ষ হয়। এতে লেগুনাটি দুমড়ে-মুচড়ে যায় এবং ১৭ জন আহত হন। আহতদের উদ্ধার করে গাজীপুর সদর হাসপাতালে পাঠানো হয়। হাসপাতালে নেয়ার পর বরিশালের মেহেন্দিগঞ্জ থানার পূর্ব  গাজীরচর গ্রামের আব্দুল লতিফের ছেলে হারুন অর রশিদ (৫০), কুমিল্লার দাউদকান্দি থানার দাউদকান্দি গ্রামের মো. বজলু মিয়ার ছেলে আবুল কালাম (৩২) ও অজ্ঞাত নামা (৪০) আরো একজনকে কর্তব্যরত চিকিৎসক মৃত ঘোষণা করেন। দুপুরে গাজীপুর থেকে ঢাকার হাসপাতালে স্থানান্তরের সময় টঙ্গী পৌঁছলে অনার্সের ১ম বর্ষের ছাত্র গোপালগঞ্জের বাসিন্দা সাজ্জাদ হোসেন (২১) প্রাণ হারান। গাজীপুর সদর হাসপাতাল থেকে মিনিষ্টার, রাসেল, নাহিদ, দুলালকে ঢাকা মেডিক্যাল কলেজ হাসপাতাল ও শফিকুলকে পঙ্গু হাসপাতালে পাঠানো হয়েছে। আহতদের মধ্যে মাইনুদ্দিন, সাইফুল,  মাহমুদুল, রাসেল, শফিকুল ও নাসির উদ্দিন গাজীপুর সদর হাসপাতালে ভর্তি করা হয়েছে।